钦定古今图书集成/理学汇编/经籍典/第086卷 > 翼传辨疑 > 《毛渐传三坟易之疑》
## 钦定古今图书集成/理学汇编/经籍典/第086卷 > 翼传辨疑 > 《毛渐传三坟易之疑》

山坟为天皇，伏羲氏。连山《易》爻卦大象曰：“崇山君，伏
山臣，列山民，兼山物，潜山阴，连山阳，藏山兵，叠山象”
八卦。其崇山君下则有君臣相、君民、官、君物、龙之类
七卦。

气坟为人皇，神农氏《归藏易》爻卦大象曰：“天气归，地
气藏，木气生，风气动，火气长，水气育，山气止，金气杀。”
八卦。其天气归，下有归藏、定位、归生、魂、归动、乘舟之
类七卦。

形坟为地皇，黄帝氏《乾坤易爻卦大象》曰：“干形天，坤
形地，阳形日，阴形月，土形山，水形川，雨形云，风形气
八卦。”其干形天，下有地天降气，日天中道，月天夜明
之类七卦。

案其篇第，则“《天皇伏羲氏爻卦大象》第一，《太古河图
代姓纪》第二，《天皇伏羲氏皇策辞》第三，《人皇神农氏
归藏易爻卦大象》第四，《人皇神农氏政典》第五，《地皇
轩辕氏乾坤易爻卦大象》第六，《地皇轩辕氏政典》第
七。”

又案：毛渐正仲作《三坟书序》云：“《春秋左传》云：‘楚左史
倚相能读《三坟》《五典》《八索》《九丘》’。孔安国序以为伏羲、
神农、黄帝之书。《汉书艺文志》录古书为详，而《三坟》之
书已不载，岂当汉而亡欤？元丰七年，余奉使西京，至
唐州北阳，道无邮亭，得《三坟》书于民家。《三坟》皆有《传》，
《坟》乃古文，而传乃隶书，复有《姓纪》《皇策》《政典》之篇，文”
辞质略，信乎上古之遗书也。好事者往往指为伪书。
引征引《政典》曰：“‘先时者杀无赦，不及时者杀无赦’。今《政典》之文颇合，岂后人能伪耶？”愚独以为不然。案孔
安国《尚书序》云：“孔子序书，讨论文典，断自唐虞以下，
迄于周，则纵有《三坟》，亦非不经。孔子所览，览而不录，
后虽有存焉者，亦不过如删后之逸”诗而已。《逸诗》不
可复入《三百篇》，则虽有《三坟》，已不得与《易》并，况文义
浅近，安知非后人好事者为之？而政典之文合，正欲
装做以取信尔，故未敢以为信然。又况夫子《大传》谓
“伏羲始作八卦，因而重之。”其卦次第，即今先天六十
四卦，首《干》终《坤》者是也。使伏羲真自有文字，孔子方
欣喜不暇，岂肯舍之而不录乎？必不然也，盖当是时，
卦爻虽立，法象虽著，而文字则未生。至黄帝时，苍颉
沮诵始作鸟迹篆字，而所谓坟典者，亦文字既生之
后，后世追述当时之事而作。故安国以为言大道常
道，岂伏羲果自有文字乎？且如生人之得姓，亦始于
黄帝之代，而谓太古、《河图》代有姓纪，吾不信也。故录
而论之。以祛观者之惑云。